4 หุ้นสื่อสาร เตรียมยื่นเอกสารประมูลคลื่น 900 MHz
ADVANC-DTAC-TRUE-JAS นำบริษัทย่อยยื่นขอรับเอกสารประมูลคลื่น 900 MHz วานนี้ (21 ต.ค.) โดย กสทช. จะเปิดให้ยื่นเอกสารประมูลคลื่น 900 MHz ในวันนี้ (22 ต.ค. 58) ตั้งแต่เวลา 8.30–16.30 น. พร้อมประกาศรายชื่อผู้ผ่านคุณสมบัติ 3 พ.ย. 58 และจะจัดประมูล 12 พ.ย. 58
22 ต.ค. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า หลังจากวานนี้ (21 ต.ค.) กสทช.ได้เปิดให้รับเอกสารคำขอรับใบอนุญาต (เอกสารการประมูล) สรุปรวมมีผู้มาขอรับเอกสารทั้งสิ้น 8 ราย ได้แก่
1.บริษัท แอดวานซ์ ไวร์เลส เน็ทเวอร์ค จำกัดซึ่งเป็นบริษัทในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
2.บริษัท ดีแทค ไตรเน็ต จำกัด ซึ่งเป็นบริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
3.บริษัท ดีแทค บรอดแบรนด์ จำกัด ซึ่งเป็นบริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
4.บริษัท ทรูมูฟ เอช ยูนิเวอร์แซล คอมมิวนิเคชั่น จำกัดซึ่งเป็นบริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE
5.บริษัท แจส โมบาย บรอดแบรนด์ จำกัดซึ่งเป็นบริษัทในเครือ บริษัทจัสมิน อินเตอร์เนชั่นแนล จำกัด (มหาชน) หรือ JAS
6.บริษัท ฮัทชิสัน เทเลคอมมิวนิเคชั่นส์ (ประเทศไทย) จำกัด
7.บริษัท เรียล มูฟ จำกัด
8.บริษัท โมบายล์ แอลทีอี จำกัด
สำหรับขั้นตอนต่อไป สำนักงาน กสทช. จะเปิดให้ยื่นเอกสารคำขอเพื่อเข้าร่วมการประมูลคลื่นความถี่ในวันนี้ (22 ต.ค. 58) ตั้งแต่เวลา 8.30–16.30 น. ณ อาคารหอประชุม ชั้น 1 สำนักงาน กสทช. จากนั้นสำนักงานจะดำเนินการพิจารณาคุณสมบัติ และจะประกาศรายชื่อผู้ผ่านคุณสมบัติที่มีสิทธิเข้าร่วมการประมูลภายในวันที่ 3 พ.ย. 2558 และจะจัดให้มีการประมูลใบอนุญาตให้ใช้คลื่นความถี่ย่าน 900 MHz ในวันที่ 12 พ.ย. 2558